**Jegyzőkönyv**

**Nagykovácsi Nagyközség Önkormányzat**

**Egészségügyi és szociális bizottság nyilvános üléséről**

**Az ülés helye: Vállalkozói Inkubátorház**

**Az ülés időpontja:** 2016. május 23. (hétfő 16.15 óra)

**Meghívottak:** Dr. Szabó András elnök, Bánóczi Margit, dr. Klein Katalin, Dvorzsák-Pintér Tünde, Karczewicz Ágnes, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Grégerné Papp Ildikó osztályvezető, Lenvirág Bölcsőde és Védőnői Szolgálat, Móczár Ágnes intézményvezető, Pálné Szondy Krisztina védőnő

**Megjelentek:** Dr. Szabó András elnök, Bánóczi Margit, dr. Klein Katalin */késett/,* Dvorzsák-Pintér Tünde, Karczewicz Ágnes, Papp István jegyző, dr. Németh Zsanett aljegyző, Grégerné Papp Ildikó osztályvezető, Lenvirág Bölcsőde és Védőnői Szolgálat: Móczár Ágnes intézményvezető, Pálné Szondy Krisztina védőnő, Kissné Szalay Erzsébet jegyzőkönyvvezető

**dr. Szabó András elnök:** Köszöntöm a megjelenteket. Megállapítom, hogy az Egészségügyi és szociális bizottság 4 fővel jelen van, határozatképes. Ha nincs hozzászólás, akkor felteszem szavazásra a napirendet. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**10/2016. (V. 23.) HATÁROZATA**

**Tárgy: Az Egészségügyi és szociális bizottság 2016. május 23-i ülésének napirendje**

Nagykovácsi Nagyközség Önkormányzat Egészségügyi és szociális bizottsága úgy dönt, hogy 2016. május 23-i ülésén az alábbi napirendet tárgyalja:

1. **Nagykovácsi Nagyközség Önkormányzata Képviselő-testületének a személyes gondoskodást nyújtó szociális alapellátásokról, azok igénybevételéről valamint az ezekért fizetendő térítési díjakról szóló önkormányzati rendeletének megalkotása**
2. **Nagykovácsi Nagyközség Önkormányzatának a 2015. évben megvalósult gyermekjóléti és gyermekvédelmi feladatainak ellátásáról szóló átfogó értékelés**
3. **Beszámoló a Lenvirág Bölcsőde és Védőnői Szolgálat 2015. évi tevékenységéről**

**Határidő**: azonnal

**Felelős**: EÜB elnök

**1. naprendi pont**

**Nagykovácsi Nagyközség Önkormányzata Képviselő-testületének a személyes gondoskodást nyújtó szociális alapellátásokról, azok igénybevételéről valamint az ezekért fizetendő térítési díjakról szóló önkormányzati rendeletének megalkotása**

**dr. Szabó András elnök:** Kérem az előadót Grégerné Papp Ildikót, hogy ismertesse az előterjesztésben foglaltakat.

**Grégerné Papp Ildikó:** *Röviden ismertette az előterjesztést*.

**dr. Szabó András elnök:** Köszönöm. Szeretném, ha a Szociális Kerekasztalról többet megtudhatnánk.

**Grégerné Papp Ildikó:** A Szociális Kerekasztal létrehozása törvényi kötelezettség. A tagjait az előterjesztés tartalmazza. Feladata a szociálpolitikai és gyermekvédelmi feladatokkal kapcsolatos koncepciók véleményezése, előkészítésükben való közreműködés. Tulajdonképpen a Képviselő-testület felé egy segítő szervezet, amely összefogja ezt a területet.

*Megérkezett dr. Klein Katalin. A jelenlévő bizottsági tagok száma 5 fő.*

**dr. Szabó András elnök:** A rendelet térítési díjakat is meghatároz. Ezzel kapcsolatban történt-e valami változás?

**Grégerné Papp Ildikó:** Annyi a változás, hogy csak az étkezésre vonatkozó díjak maradtak benne, az Ezüstkor Központ által ellátott feladatrendszerhez kapcsolódó feladatok térítési díjai kikerültek, mert azokat maga az intézmény szabályozza.

**dr. Szabó András elnök:** Van egy rész, amely részletezi, hogy ki jogosult étkezési támogatásra. Az egyik pont úgy szól, hogy hajléktalan is kaphat ilyen támogatást. Honnan tudjuk, hogy mely hajléktalan részesülhet ebben a támogatásban, pontosabban, hogy Nagykovácsi lakos, vagy Nagykovácsi lakos volt az illető?

**Grégerné Papp Ildikó:** Nagykovácsiban egy hajléktalan van, aki településszintű lakosként van bejegyezve.

**dr. Szabó András elnök:** Ha más valaki megjelenik, akkor ő hogyan tudja igazolni, hogy ő is Nagykovácsi hajléktalan? Vagy pedig erre nincs mód?

**Papp István jegyző:** Aki Nagykovácsiban élt, de elveszítette a lakhelyét, mint az előbb említett lakos, az kaphat csak település szintű lakcímkártyát. Azonban az, hogy valakicsak úgybejön a hivatalba, és ilyet igényel, nem fordulhat elő.

**dr. Klein Katalin:** A 10 § (5) bekezdésében a j pont csak elírás véleményem szerint.

**Grégerné Papp Ildikó:** Igen, javítottuk.

**dr. Klein Katalin**: Nem értettem, hogy a bentlakásos intézmény, mint fogalom, hogyan kerül be a rendeletünkbe, mert nálunk ilyen nincs.

**Grégerné Papp Ildikó:** Ez nem arra vonatkozik, hogy valaki itt a településen él bentlakásos intézményben. Arra vonatkozik, ha valaki valahol máshol egy ilyen intézményben él.

**dr. Klein Katalin:** A tervezetben az szerepel, hogy az étkeztetést a polgármester határozattal megszünteti, ha az étkeztetésre jogosult az étkezést 3 egymást követő napig nem veszi igénybe. Ezt én szigorúnak találom, kiegészíteném azzal, hogy kivéve, ha ezt alapos indokkal nem menti ki. Még egy észrevételem van. Az idősek nappali ellátása is bekerült a rendeletbe. Ami nálunk működik, az nem nappali ellátás, hanem egy klubfoglalkozás.

**Grégerné Papp Ildikó:** Ez egy kötelezően ellátandó feladat lenne, és ezért szerepel a rendeletben. Ezt tartalommal is meg lehetne tölteni.

**dr. Szabó András elnök:** Ennek megvalósítása ró anyagi kötelezettséget az önkormányzatra?

**Grégerné Papp Ildikó:** Természetesen, de normatíva lehívására is van lehetőség.

**dr. Klein Katalin**: Azt gondolom, hogy ebben tovább kell majd lépnünk a jövőt illetően, a pénzügyi hátteret biztosítani. Hogy tudnánk biztosítani, hogy ne kerüljön ki a látóterünkből?

**Papp István jegyző:** A bizottság azt a feladatot adhatja a hivatalnak, hogy a költségvetés előkészítése során vizsgálja ennek a megvalósíthatóságát. Találni kell egy alkalmas helyiséget, és hozzá valamilyen, a működtetést célzó munkaerőt, felügyeletet, a szervezeti formát megtalálni. Tapasztalatom szerint nagyon sok helyen működik ilyen napközi otthon. Több a kézzelfogható eredménye mentálisan, és egyéb területen, mint amennyi anyagi ráfordítást igényel.

**dr. Szabó András elnök:** Én azt javasolom, hogy a Pénzügyi bizottság ülésén vessük fel ezt a témát. A Pénzügyi bizottsággal együtt javasoljuk ennek megvizsgálását a következő költségvetés tervezésekor.

**Grégerné Papp Ildikó:** Képviselő asszony kérdésére a 3 nappal kapcsolatban szeretném elmondani, hogy sorozatosan tapasztaltuk azt, hogy nem jelentik be az étkezés lemondását. Ezt viszont az önkormányzat rendeli meg és fizeti ki.

**dr. Klein Katalin:** Eddig nem volt szabályozva, hogy mi a teendő, ezért én adnék egy kis türelmi időt.

**dr. Szabó András elnök:** Mivel itt arról van szó, hogy amennyiben 3 napig nem jelenti be valaki, akkor a negyedik napon nem rendelik meg neki az ételt. Véleményem szerint ezzel így semmi gond nincs, mert újra lehet indítani.

**dr. Klein Katalin**: Még egy utolsó felvetésem lenne, a 2. számú függelékkel, a megállapodással kapcsolatban. Túl bonyolultnak találom. Szerintem pontosítani, egyszerűsíteni kellene.

**Papp István jegyző:** Rendben, át fogjuk gondolni.

**dr. Szabó András:** Rendben, Köszönöm szépen. Amennyiben nincs további kérdés, hozzászólás, akkor szavazásra teszem fel az előterjesztésben foglalt rendelet-tervezetet az elhangzott módosítással. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**11/2016. (V. 23.) HATÁROZATA**

**Tárgy: Nagykovácsi Nagyközség Önkormányzata Képviselő-testületének a személyes gondoskodást nyújtó szociális alapellátásokról, azok igénybevételéről valamint az ezekért fizetendő térítési díjakról szóló önkormányzati rendeletének megalkotása**

Nagykovácsi Nagyközség Önkormányzat Egészségügyi és szociális bizottsága javasolja a Képviselő-testületnek a személyes gondoskodást nyújtó szociális alapellátásokról, azok igénybevételéről valamint az ezekért fizetendő térítési díjakról szóló önkormányzati rendeletének megalkotását az elhangzott módosítással.

**Határidő**: azonnal

**Felelős**:Polgármester

**2. naprendi pont**

**Nagykovácsi Nagyközség Önkormányzatának a 2015. évben megvalósult gyermekjóléti és gyermekvédelmi feladatainak ellátásáról szóló átfogó értékelés**

**dr. Szabó András elnök:** Kérem az előadót Grégerné Papp Ildikót, hogy ismertesse az előterjesztésben foglaltakat, majd Papp István jegyző urat, hogy tegye meg a kiegészítéseit.

**Grégerné Papp Ildikó:** *Röviden ismertette az előterjesztést*.

**Papp István jegyző***: Kiegészítette az elhangzottakat.*

**dr. Szabó András elnök:** Köszönöm. Nekem egy számadat volt nagyon feltűnő. A 14 évesek száma 93, a 6-7 évesek száma 131-142. Az iskolai létszám mintegy 50 fővel fog növekedni, ez legalább két osztály. Erre kellene megoldást találni. Van erre vonatkozóan valamiféle elképzelés?

**Papp István jegyző:** Az iskolával kapcsolatos elképzelésekről a Képviselő-testületnek beszélgetnie kell. Fel kell készülni arra, hogy mi lesz, ugyanis 2017. január 1-jétől az önkormányzattól elveszi a működtetést az állam. Felvetődik a kérdés, hogy felvállalja-e az önkormányzat, hogy most belelkezd valamiféle elképzelések megvalósításába, vagy sem.

**dr. Szabó András:** Köszönöm szépen. Ebben a kérdésben nem tud az Egészségügyi bizottság döntést hozni, mindenesetre jelezzük a Pénzügyi bizottságnak, hogy ezzel a kérdéssel is foglalkozni kell. Amennyiben nincs további kérdés, hozzászólás, akkor szavazásra teszem fel az előterjesztésben foglalt határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**12/2016. (V. 23.) HATÁROZATA**

**Tárgy: Döntés Nagykovácsi Nagyközség Önkormányzatának a 2015. évben megvalósult gyermekjóléti és gyermekvédelmi feladatainak ellátásáról szóló átfogó értékelés elfogadásáról**

Nagykovácsi Nagyközség Önkormányzat Egészségügyi és szociális bizottsága javasolja a Képviselő-testületnek, hogy a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése alapján és a gyámhatóságokról, valamint gyermekvédelmi és gyámügyi eljárásról szóló 149/1997. (IX. 10.) Korm. rendelet 10. sz. mellékletének figyelembevételével elkészített Nagykovácsi Nagyközség Önkormányzatának a 2015. évben megvalósult gyermekjóléti és gyermekvédelmi feladatainak ellátásáról szóló átfogó értékelését fogadja el.

**Határidő**: azonnal

**Felelős**: jegyző

**3. naprendi pont**

**Beszámoló a Lenvirág Bölcsőde és Védőnői Szolgálat 2015. évi tevékenységéről**

**dr. Szabó András elnök:** Itt van a Lenvirág Bölcsőde intézményvezetője, Móczár Ágnes. Kérem, ismertesse a beszámolót.

**Móczár Ágnes intézményvezető** *Röviden ismertette a beszámolóban foglaltakat.*

**dr. Szabó András elnök:** Köszönöm. Van-e kérdés, hozzászólás?

**Bánóczi Margit**: Azt említette intézményvezető asszony, hogy van egy sajátos nevelési igényű gyermek, és emiatt 2 gyermekkel kevesebb felvételére nyílik lehetőség. Erről szeretnék bővebben hallani.

**Móczár Ágnes intézményvezető:** Jogszabály írja elő, hogy SNI-s gyermek esetén az ő csoportjába maximum 10 gyermek vehető fel vele együtt. A pályázatban vállaltuk 1 sajátos nevelési igényű gyermek integrálását.

**dr. Klein Katalin:** Ezeknek az SNI-s gyerekeknek a fejlesztését csak csoporton belül lehet megoldani?

**Móczár Ágnes intézményvezető:** Ennek a kislánynak ki van jelölve a pedagógiai szakszolgálat, mint fejlesztő intézmény. A mi feladatunk csak a gondozás, és ellátás.

**dr. Szabó András:** Köszönöm szépen. Amennyiben nincs további kérdés, hozzászólás, akkor szavazásra teszem fel az előterjesztésben foglalt határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**13/2016. (V. 23.) HATÁROZATA**

**Tárgy: Beszámoló a Lenvirág Bölcsőde és Védőnői Szolgálat** **2015. évi tevékenységéről**

Nagykovácsi Nagyközség Önkormányzat Egészségügyi és szociális bizottsága javasolja a Képviselő-testületnek a Lenvirág Bölcsőde és Védőnői Szolgálat 2015. évi szakmai beszámolójának elfogadását.

**Határidő**: azonnal

**Felelős**:Polgármester

**dr. Szabó András elnök**: Köszönöm szépen. Amennyiben nincs több hozzászólás, vélemény, a bizottság ülését 16 óra 58 perckor lezárom.

K.m.f.

dr. Szabó András Bánóczi Margit

 elnök tag